VADLĪNIJAS PAR ĀRPUSĢIMENES APRŪPĒ ESOŠA ADOPTĒJAMA BĒRNA UZSKAITES LAPAS AIZPILDĪŠANU 
 
Saskaņā ar Bērnu tiesību aizsardzības likuma 31. panta ceturtajā daļā noteikto Labklājības ministrija (turpmāk – ministrija) veido un uztur adopcijas reģistru (turpmāk –  reģistrs). 
Kopš 2022. gada 1. janvāra bāriņtiesām ir iespēja strādāt ar vienoto bāriņtiesas informācijas sistēmu BARIS (turpmāk – BARIS), kurā, tai skaitā, tiek vadīta informācija par adoptējamiem bērniem. 2026. gada 17. jūlijā stājās spēkā grozījumi Ministru kabineta 2022. gada 1. februāra noteikumos Nr. 81 “Adopcijas reģistra noteikumi” (turpmāk – noteikumi), kas izstrādāti, lai ieviestu adopcijas reģistra (turpmāk – ADIS) tehnisko risinājumu – lietojumprogrammu saskarni, kas ļauj ADIS un BARIS sistēmām sazināties savā starpā, nodrošinot automatizētu datu apmaiņu. Vienlaikus noteikumi tika papildināti ar ADIS iekļaujamo informāciju par adoptējamo bērnu un adoptētāju, norādot tautību un saziņas valodu, tādējādi veicinot bērna identitātes un kultūras saglabāšanu. Noteikumi nosaka reģistrā iekļaujamos datus par adoptējamiem bērniem, adoptētājiem, adopcijas procesu, kā arī šo datu apjomu, datu apstrādes noteikumus un kārtību.  
Atbilstoši noteikumos paredzētajam reģistrā iekļaujamās informācijas apjomam par adoptējamu bērnu[footnoteRef:1] ministrija ir aktualizējusi ārpusģimenes aprūpē esoša adoptējama bērna uzskaites lapas (turpmāk – uzskaites lapa) veidlapas. Uzskaites lapa aizpildāma un ministrijā iesniedzama datorrakstā.    [1:  Ministru kabineta 2022.gada 1.februāra noteikumu Nr.81 “Adopcijas reģistra noteikumi” 5.1.apakšpunkts. 
] 

Vienlaikus vienveidīgas pieejas veicināšanai un konsultatīvā atbalsta sniegšanai ministrija ir izstrādājusi vadlīnijas bāriņtiesām un bērnu aprūpes iestādēm par uzskaites lapas aizpildīšanu. Vadlīnijas ietver informāciju par normatīvo aktu prasībām attiecībā uz adoptējamu bērnu uzskaiti, ziņu sniegšanu par adoptējamu bērnu, skaidrojumu par konkrētu datu nepieciešamību un to nozīmi, nodrošinot bērna interesēm atbilstošu adopcijas procesu, kā arī ieteikumus attiecīgu uzskaites lapas sadaļu aizpildīšanai.  
 
Adoptējamo bērnu uzskaite 
 
Ministru kabineta 2018.gada 30.oktobra noteikumu Nr.667 „Adopcijas kārtība” (turpmāk – adopcijas kārtība) 3.punktā noteikts, ka ministrija veic adoptējamo bērnu un adoptētāju uzskaiti, izdarot attiecīgus ierakstus adopcijas reģistrā.  
Reģistra pārzinis ir ministrija, kas nodrošina ziņu iekļaušanu reģistrā, to apstrādi, aktualizēšanu, labošanu, glabāšanu un izmantošanu. Atbilstoši noteikumu 4.punktā paredzētajam ministrija ir tiesīga pieprasīt un saņemt reģistram nepieciešamo informāciju no bāriņtiesām, bērnu aprūpes iestādēm u.c. noteikumos minētajām institūcijām un personām. 
 Nereti ministrija sniedz konsultācijas bāriņtiesām un bērnu aprūpes iestādēm par to, kādos gadījumos ziņas par bērnu sniedzamas ministrijai, piemēram, vai reģistrā tiek iekļauti dati par bērnu arī šādos gadījumos:  
· bērns nevēlas tikt adoptēts vai nav paudis viedokli par adopciju; 
· nav zināma bērna atrašanās vieta; 
· bērns kļuvis adoptējams neilgi pirms pilngadības sasniegšanas; 
· bērna brālis (pusbrālis) vai māsa (pusmāsa) nav adoptējami; 
· bērnu vēlas adoptēt vai ņemt aizbildnībā audžuģimene vai cita persona; 
· bērnam ir būtiskas veselības problēmas (piemēram, nepieciešama paliatīvā aprūpe) u.c. 
Ministrija vērš uzmanību, ka reģistrs ir valsts informācijas sistēma, kurā atbilstoši tiesību normām attiecībā uz adoptējamu bērnu uzskaiti, iekļaujamas ziņas par visiem Latvijas ārpusģimenes aprūpē esošiem bērniem, kuri ir adoptējami, līdz ar to uzskaite veicama par katru adoptējamu bērnu neatkarīgi no minētajiem vai citiem apstākļiem, ja tādi radušies.  

Saskaņā ar normatīvajos aktos noteikto ir nepieciešams, lai adopcijai dod savu piekrišanu visi tās dalībnieki, tajā skaitā adoptējamā vecāki, ja viņiem nav atņemtas aizgādības tiesības, aizbildnis[footnoteRef:2].   [2:  Latvijas Republikas Civillikuma 169.panta pirmā daļa. ] 

Bāriņtiesa noskaidro visu adopcijā iesaistīto personu viedokli par bērna adopciju un nodrošina attiecīgu dokumentu sagatavošanu par viņu piekrišanu adopcijai. Adoptējamā bērna vecāku vai aizbildņa piekrišanu adopcijai noformē atbilstoši adopcijas kārtības prasībām[footnoteRef:3].  [3:  Ministru kabineta 2018.gada 30.oktobra noteikumu Nr.667 “Adopcijas kārtība” 4., 6.punkts.] 

Vecāku piekrišana adopcijai nav nepieciešama[footnoteRef:4]:  [4:  Ministru kabineta 2018.gada 30.oktobra noteikumu Nr.667 “Adopcijas kārtība” 5.punkts.] 

– ja vecākiem likumā noteiktajā kārtībā ir atņemtas aizgādības tiesības;
 – ja vecāki ir miruši. 
 
Gadījumos, kad vecāka dzīvesvieta nav zināma (vecāks atrodas bezvēsts prombūtnē, tomēr tiesa nav lēmusi par personas miršanas fakta konstatēšanu)[footnoteRef:5], bāriņtiesai jāsniedz prasības pieteikums tiesā par aizgādības tiesību atņemšanu vecākam[footnoteRef:6].  [5:  Latvijas Republikas Civillikuma 377.pants nosaka, ka tiesa bezvēsts prombūtnē esošu personu var izsludināt par mirušu 10 gadus pēc bezvēsts prombūtnē esošas personas fakta konstatēšanas. ]  [6:  Ministru kabineta 2018.gada 30.oktobra noteikumu Nr.667 “Adopcijas kārtība” anotācija] 

   
 Bērnu var adoptēt arī tad, ja viņš ir atradenis  (atrasts bērns, kura vecāki nav zināmi)[footnoteRef:7]. Tie ir gadījumi, kad bērns ievietots glābējsilītē. Tāpat bērnu reģistrē kā atradeni, ja māte nav uzrādījusi personu apliecinošu dokumentu, iestājoties ārstniecības iestādē, un pēc dzemdībām bērnu atstājusi ārstniecības iestādē[footnoteRef:8]. Gadījumā, ja bērna vecāki nav zināmi, tiek noteikts bērna varbūtējais dzimšanas laiks un vieta, dots bērnam vārds un uzvārds un paziņots par to dzimtsarakstu nodaļai. Dzimšanas reģistra ierakstā tiek norādīts: “Atradenis, vecāki nezināmi[footnoteRef:9]”.  [7:  Ministru kabineta 2013.gada 3.septembra noteikumu Nr.761 “Noteikumi par civilstāvokļa aktu reģistriem” 81.punkts.]  [8:  Ministru kabineta 2013.gada 3.septembra noteikumu Nr.761 “Noteikumi par civilstāvokļa aktu reģistriem” 81.punkts.]  [9:  Civilstāvokļa aktu reģistrācijas likuma 29.panta trešā, ceturtā un piektā daļa.] 

 
Ziņu sniegšana par adoptējamu bērnu 

Saskaņā ar adopcijas kārtības 9.punktā noteikto informāciju par adoptējamo bērnu ministrijai sniedz: 
· bērnu aprūpes iestādes; 
· bāriņtiesas (kuras pieņēmušas lēmumu par aizbildnības nodibināšanu un aizbildņa iecelšanu bērnam vai bērna ievietošanu audžuģimenē). 
Informācija par bērnu tiek sniegta, aizpildot noteikta parauga uzskaites lapu. 
 
Atbilstoši noteikumu 12.punktā paredzētajam bāriņtiesas un bērnu aprūpes iestādes  to rīcībā esošos datus par adoptējamu bērnu iesniedz ministrijai, kura veic šo datu manuālu ievadi reģistrā. Vienlaikus noteikumu 7.punkts paredz, ka ministrija reģistrā datus ievada, pamatojoties uz bērna uzskaites lapu, kuras paraugu apstiprina labklājības ministrs. 
2026. gada 16. septembrī izdots labklājības ministra rīkojums Nr.122, ar kuru apstiprināti uzskaites lapas veidlapas paraugi[footnoteRef:10].  [10:  Aizbildnībā esoša adoptējama bērna uzskaites lapa, audžuģimenē ievietota adoptējama bērna uzskaites lapa un bērnu aprūpes iestādē ievietota adoptējama bērna uzskaites lapa. ] 

          Aizstāvot bērna personiskās intereses un tiesības, bāriņtiesai un bērnu aprūpes iestādei jānodrošina, lai pēc tam, kad bērns kļuvis adoptējams, ziņas par viņu savlaicīgi (adopcijas kārtībā paredzētajā termiņā) tiktu sniegtas ministrijai iekļaušanai reģistrā. Novēloti sniedzot ziņas par adoptējamu bērnu vai attiecīgas ziņas nesniedzot vispār, tiek pārkāptas bērna intereses un tiesības uz pastāvīgu ģimeni. 

 	 Nereti, saņemot uzskaites lapu, ministrija konstatē, ka ziņas par adoptējamu bērnu nav sniegtas ilgstoši (pat gadu un vairāk, kopš brīža, kad bērns kļuvis adoptējams), kas ir būtisks bērna tiesību pārkāpums, jo nav iespējams savlaicīgi apzināt bērna adopcijas iespējas, ņemot vērā, ka reģistrā nav ziņu par šo bērnu. Attiecīgos gadījumos ministrija informē Valsts bērnu tiesību aizsardzības inspekciju, kuras kompetencē ir uzraudzīt bāriņtiesu un bērnu aprūpes iestāžu darbību bērnu tiesību aizsardzības jomā. 
 	Atsevišķos gadījumos ministrijai iekļaušanai reģistrā  sniegtas ziņas arī par bērniem, kas nav adoptējami. Vēršam uzmanību, ka uzskaites lapa jāaizpilda nevis par katru bāreni un bez vecāku gādības palikušu bērnu, kurš atrodas ārpusģimenes aprūpē, bet tikai par bērnu, kurš ir adoptējams. Saņemot uzskaites lapu, ministrija izvērtē, vai bērns atbilst adoptējama bērna statusam atbilstoši normatīvajos aktos noteiktajam. Ja konstatēts, ka bērns nav adoptējams, ziņas par bērnu reģistrā netiek iekļautas un uzskaites lapa tiek nosūtīta atpakaļ tās iesniedzējam. Praksē visbiežāk uzskaites lapa sūtīta atpakaļ bāriņtiesai vai bērnu aprūpes iestādei šādos gadījumos: 
· konstatēts, ka bērna aizbildnis nepiekrīt bērna adopcijai citā ģimenē; 
· aizgādības tiesības ar tiesas spriedumu atņemtas tikai vienam no vecākiem; 
·  nav stājies spēkā tiesas spriedums par bērna aizgādības tiesību atņemšanu. 
Normatīvais regulējums[footnoteRef:11] nosaka bāriņtiesas un bērnu aprūpes iestādes veicamās darbības pēc tam, kad bērns kļuvis adoptējams, tajā skaitā paredz termiņu, kādā ziņas par bērnu sniedzamas ministrijā.   [11:  Ministru kabineta 2018.gada 30.oktobra noteikumu Nr.667 “Adopcijas kārtība” 4.-16.punkts. ] 

1.tabula. Ziņu sniegšana par adoptējamu bērnu 
	Pozīcija 
	Aizbildnībā esošs bērns 
	Audžuģimenē ievietots bērns 
	Bērnu aprūpes iestādē ievietots bērns 

	Uzskaites lapas iesniedzējs 
	Bāriņtiesa 
	Bērnu aprūpes iestāde 

	Bērna viedoklis par adopciju 
	Skaidro bāriņtiesa, kura pieņēmusi lēmumu par bērna ārpusģimenes aprūpi. 


	Aizbildņa / audžuģimenes viedoklis par adopciju un ziņu sniegšana par bērnu 
	Ja aizbildnis nepiekrīt bērna adopcijai citā ģimenē, ministrijai nav jāsūta bērna uzskaites lapa. 
Ja aizbildnis piekrīt bērna adopcijai citā ģimenē, ministrijai jānosūta bērna uzskaites lapa un aizbildņa apliecinājuma par piekrišanu adopcijai apliecināta kopija. 
	Neatkarīgi no tā, vai audžuģimene ir vai nav izteikusi vēlmi adoptēt bērnu, uzskaites lapa jāsūta ministrijai. Ja audžuģimene vēlas adoptēt bērnu, tas jānorāda uzskaites lapā. 
	— 

	Termiņš uzskaites lapas aizpildīšanai un iesniegšanai 
	Divi mēneši no dienas, kad noskaidrots aizbildņa viedoklis. 
	Divi mēneši no dienas, kad bērns kļuvis adoptējams. 
	Mēnesis no dienas, kad noskaidrots bērna viedoklis par adopciju un bērns kļuvis adoptējams. 

	Citas darbības 
	Ja aizbildnis vēlas adoptēt aizbilstamo, bāriņtiesa izvērtē aizbildņa piemērotību adoptētāja statusam un lemj par personas atzīšanu par adoptētāju un adopcijas atbilstību bērna interesēm. 
	Ja audžuģimene pati vēlas adoptēt bērnu, bāriņtiesa izvērtē audžuģimenes piemērotību adoptētāja statusam un lemj par tās atzīšanu par adoptētāju un adopcijas atbilstību bērna interesēm. 
	Bērnu aprūpes iestāde informē bāriņtiesu par to, ka ziņas sniegtas ministrijai. 



Ministrija vēlas uzsvērt, ka ziņu sniegšanas par adoptējamu bērnu nolūks nav vienīgi adoptējamu bērnu uzskaite.  
Lai bērna attīstībai nodrošinātu ģimenisku vidi, tiek atbalstīta adopcija[footnoteRef:12].   [12: 12 Bērnu tiesību aizsardzības likuma 31.panta pirmā daļa.] 

Adopcijas kārtība[footnoteRef:13] nosaka ministrijas kompetenci sniegt adoptētājiem informāciju par adoptējamiem bērniem, tiklīdz kļūst zināms, ka bērnam tiek meklēti adoptētāji, kā arī izsniegt norīkojumu par personīgu iepazīšanos ar bērniem. Tādējādi uzskaites lapā norādīto ziņu apjoms un attiecīgās informācijas apstrāde par bērnu ministrijai nepieciešama bērna adopcijas iespēju apzināšanai, kā arī bērna adopcijas procesa organizēšanai.   [13:  Ministru kabineta 2018.gada 30.oktobra noteikumu Nr.667 “Adopcijas kārtība” 30., 32., 70. un 73.punkts. ] 

 
Adopcijas procesa ietvaros nozīmīga ir precīzas, pilnīgas un objektīvas informācijas par bērnu sniegšana, kas savukārt var sekmēt bērna interesēm atbilstošu adopcijas procesu, veicinot iespēju atrast bērniem, kuri dažādu iemeslu dēļ nevar tikt aprūpēti no vecāku vai citu bioloģiskās ģimenes locekļu puses, piemērotu ģimeni, kura spēs sniegt konkrētā bērna individuālajām vajadzībām atbilstošu aprūpi.  
 
Nepilnīgu un neprecīzu ziņu sniegšana palielina risku, ka bērna pirmsadopcijas aprūpe tiks izbeigta, kas savukārt adoptējamam bērnam var radīt psiholoģiski traumatisku pieredzi.  
 
Par reģistrā iekļaujamo datu patiesumu un aktualitāti ir atbildīgs attiecīgās informācijas sniedzējs[footnoteRef:14].  [14:  Ministru kabineta 2022.gada 1.februāra noteikumu Nr.81 “Adopcijas reģistra noteikumi” 3.punkts. 
 ] 

2.attēls. Ziņu sniegšana par adoptējamu bērnu  
      
Pilnīgas, precīzas un objektīvas informācijas sniegšana par adoptējamu bērnu (raksturojums, faktori, kas adoptētājam jāņem vērā, uzsākot bērna adopcijas procesu, bērna veselības stāvoklis, bērna attīstības vēsture u.c.) ir ļoti būtiska, jo: 

	↓ 
	↓ 
	↓ 
	↓ 

	Palīdz pieņemt pārdomātu lēmumu 
Palīdz adoptētājiem pieņemt lēmumu par vēlmi iepazīties ar bērnu, kā arī izvērtēt savas iespējas uzņemties konkrētā bērna aprūpi ilgtermiņā, tajā skaitā nodrošināt bērna vajadzības, intereses un nepieciešamo veselības aprūpi u.c. 
	Sniedz precīzas ziņas par bērnu 
Sniedz adoptētājam precīzas ziņas par bērna augšanu un attīstību, emocionālo stāvokli, ikdienas vajadzībām, esošo bioloģisko ģimeni, iespējamām attīstības un veselības problēmām bērnībā vai turpmākajā dzīvē u.c. 
	Saglabā bērnam nozīmīgu informāciju 
Informācijas saglabāšana par bērnu un viņa izcelsmi, veselības stāvokli, medicīnisko vēsturi u.c. var būt noderīgs ziņu avots bērnam nākotnē. 
	Nodrošina informācijas pēctecību 
Ja laika gaitā bērns vienu vai vairākas reizes maina viedokli par vēlmi tikt adoptētam, sākotnējā informācija par bērnu saglabājas un ir tikai jāatjauno ar aktuālajiem datiem. 


 
Uzskaites lapas aizpildīšana  
 
Uzskaites lapa sastāv no sadaļām, kuras ietver informāciju par bērna ārpusģimenes aprūpi, radiniekiem,  bērna vispārēju raksturojumu u.c. būtisku informāciju par bērnu. Šīs sadaļas aizpilda kompetentā bāriņtiesa vai bērnu aprūpes iestāde.  
Bāriņtiesai un bērnu aprūpes iestādei bērna uzskaites lapa ministrijai iesniedzama aizpildīta datorrakstā – papīra formā vai, ievērojot normatīvo aktu prasības par elektronisko dokumentu izstrādi, elektroniski.  
Uzskaites lapai ir jāpievieno pielikums “Izraksts no bērna medicīniskajiem dokumentiem”, kuru aizpilda datorrakstā un paraksta ģimenes ārsts – papīra formā vai, ievērojot normatīvo aktu prasības par elektronisko dokumentu izstrādi, elektroniski. 
Elektroniski uzskaites lapas veidlapas un to pielikums pieejams ministrijas tīmekļa vietnē https://www.lm.gov.lv/lv/veidlapas 

  Uzskaites lapas veidlapas formāts izveidots tā, lai būtu ērtāka uzskaites lapas aizpildīšana datorrakstā. Veidlapas iespējams lejupielādēt MS Word formātā.   
 	Veidlapu pēc tās lejupielādes nepieciešams aizpildīt datorrakstā un pēc tam: 1) izdrukāt, parakstīt un iesniegt ministrijā papīra formā vai; 
2) elektroniski parakstītu uzskaites lapu (MS Word formātā) nosūtīt uz ministrijas e-pasta adresi lm@lm.gov.lv 
Abos minētajos gadījumos nepieciešams pievienot ģimenes ārsta sagatavoto pielikumu “Izraksts no bērna medicīniskajiem dokumentiem”. 

Saņemot uzskaites lapu, ministrija pārliecinās, vai par bērnu ir sniegta visa nepieciešamā informācija atbilstoši uzskaites lapā un tās pielikumā norādītajam. 
Gadījumā, ja kāda informācija nav bāriņtiesas vai bērnu aprūpes iestādes rīcībā, tad tā attiecīgi norāda, ka šāda informācija nav pieejama[footnoteRef:15]. Minētais atzīmējams uzskaites lapas attiecīgā sadaļā.   [15:  Ministru kabineta 2022.gada 1.februāra noteikumu Nr.81 “Adopcijas reģistra noteikumi” anotācija. 
 ] 

Ministrija aicina ņemt vērā, ka situācijā, ja uzskaites lapa ir aizpildīta nepilnīgi, ministrija, atkarībā no tā, cik būtiski ir uzskaites lapā nepieciešamie precizējumi: 
· sazinās telefoniski ar uzskaites lapas iesniedzēju, lai precizētu uzskaites lapā norādītās ziņas par bērnu; 
· lūdz uzskaites lapas iesniedzēju iesūtīt papildus informāciju par bērnu elektroniski vai pa pastu; 
· lūdz iesūtīt uzskaites lapas iesniedzējam attiecīgu informāciju apliecinošus dokumentus (piemēram, nav pievienota aizbildņa piekrišana adopcijai (apliecināta kopija)); 
· nosūta uzskaites lapu tās iesniedzējam, norādot, kādi dati un kādā termiņā jāprecizē. 
Aizpildot uzskaites lapu, būtiska ir uzskaites lapas iesniedzēja sadarbība ar citām iestādēm, speciālistiem vai ārpusģimenes aprūpes pakalpojuma sniedzēju. Ņemot vērā, ka sadarbības un informācijas ieguves iespējas ir dažādas, tas, kādā veidā attiecīgas ziņas par bērnu tiek iegūtas, paliek bāriņtiesu un bērnu aprūpes iestādes ziņā. 

3.attēls. Informācijas iegūšana par bērnu
  
Saruna ar bērnu viņa atrašanās vietā (ņemot vērā viņa vecumu un briedumu) 
Bāriņtiesa iegūst konkrētu informāciju sadarbībā ar audžuģimeni vai aizbildni (saruna pa tālruni vai klātienē, rakstveida informācijas iesniegšana bāriņtiesai, uzskaites lapas attiecīgu sadaļu aizpildīšana elektroniski u.c.)
Izmantojami uzskaites lapas iesniedzēja rīcībā jau esošie dokumenti tad, ja tajos norādītā 
informācija par bērnu ir aktuāla (izglītības iestādes sniegtais bērna raksturojums, psihologa 
atzinums, bērna psihofizioloģiskās attīstības pārskats, logopēda novērtēšanas ziņojums u.c.)
Bērnu aprūpes iestāde noteiktu informāciju var iegūt arī sadarbībā ar bāriņtiesu (īpaši aktuāli gadījumos, kad bērnam mainīta ārpusģimenes aprūpes forma (pārciesta vardarbība, bērna juridiskā statusa izmaiņas, iemesli ārpusģimenes aprūpes nodrošināšanai, bioloģiskās ģimenes sociālais raksturojums u.c.))Informācijas iegūšana par bērnu

Bāriņtiesa un bērnu aprūpes iestāde pārliecinās, vai aizpildīta visa nepieciešamā informācija par bērna veselības stāvokli un gadījumā, ja tā ir nepilnīga, sadarbībā ar ģimenes ārstu to precizē vai, ja nepieciešams, iegūst papildus ziņas, kas skar bērna veselību
Informācijas iegūšana sadarbībā ar citiem speciālistiem (psihologs, sociālais darbinieks, ārstējošais ārsts u.c.)
 
Uzskaites lapā iekļaujamā informācija 
Pamatdati par adoptējamo bērnu 
Uzskaites lapas sākumā atzīmējama bērna identificējoša informācija: vārds, uzvārds, personas kods, dzimšanas datums, valstiskā piederība un tās veids, tautība un bērna saziņas valoda. Minētie dati ir pamatdati par adoptējamo bērnu. Pēc bērna vārda, uzvārda, dzimuma, personas koda, dzimšanas datuma reģistrs veic konkrēta bērna meklēšanas funkciju vai atlasi pēc noteiktiem kritērijiem. Tāpat jānorāda informācija par bērna reliģisko pārliecību (ja šādas ziņas ir bāriņtiesas vai bērnu aprūpes iestādes rīcībā), kas nepieciešama, lai varētu izvērtēt, vai adoptētāju ģimenes reliģiskie uzskati ir saskanīgi ar adoptējamā bērna pieredzi un reliģiskajiem uzskatiem. Lai gan saziņas valodai ne vienmēr ir noteicošais faktors veiksmīga adopcijas procesa uzsākšanai, uzskaites lapā  norādāma bērna saziņas valoda, kam var būt nozīme veiksmīga kontakta izveidē ar bērnu, to cik emocionāli komfortabli satikšanās laikā ar adoptētājiem jutīsies bērns vai arī kā atrašanās ģimenē, kurā vecāki nekomunicē bērnam ierastajā valodā, var ietekmēt bērna pašsajūtu, pielāgošanos jaunajiem apstākļiem un attīstību.  

Informācija par bērna dzīvesvietu un radiniekiem 
Sadaļā “Bērna faktiskās dzīvesvietas adrese, ja tā atšķiras no bērna deklarētās  adreses” nepieciešams norādīt bērna atrašanās vietu, proti, dzīvesvietas adresi, kurā bērns faktiski dzīvo pēc ārpusģimenes aprūpes nodrošināšanas.  
Uzskaites lapā norādāma informācija par bērna vecākiem, vecvecākiem, brāļiem (pusbrāļiem) un māsām (pusmāsām), proti, vārds, uzvārds, dzimšanas datums, deklarētās dzīvesvietas adrese. Nereti ministrija saņem nepilnīgu informāciju par bērna radiniekiem, piemēram, netiek norādīti bērna vecvecāki vai visas māsas (pusmāsas) un brāļi (pusbrāļi). Vēršam uzmanību, ka datiem jāatbilst Pilsonības un migrācijas lietu pārvaldes uzturētās Fizisko personu reģistra informācijas sistēmas lietotāju saskarnes “Personu datu pārlūks” pieejamajai informācijai tādā apjomā, kādā ziņas par radiniekiem jānorāda uzskaites lapā.  
Informācija par bērna radiniekiem vajadzīga, lai izvērtētu bērna atbilstību adoptējama bērna statusam, iegūtu informāciju, vai bērns ir adoptējams viens pats vai arī nepieciešams iegūt papildus ziņas par bērna šķiršanu no māsām (pusmāsām) vai brāļiem (pusbrāļiem) adopcijas gadījumā. Tāpat informācija būtiska, sniedzot adoptētājiem priekšstatu par bērna radniecību, iespējamu kontaktu vai attiecību uzturēšanu ar radiniekiem.  
Ja tiek norādīta informācija par bērna māsu (pusmāsu) un brāli (pusbrāli), svarīgi atzīmēt radniecību, proti, ja bērnam ir pusbrālis, tad attiecīgi vārdu “pusbrālis” nepieciešams izcelt, pasvītrojot vai noformējot treknrakstā (boldā).  
Sadaļā tiek norādīta informācija arī par bērna vecāku, kurš ir miris, veicot atzīmi par to, ka persona mirusi. Gadījumā, ja bērnam paternitāte nav noteikta, tas jāatzīmē īpaši tam paredzētajā ailē. Svarīgi atzīmēt, ka situācijā, ja bērnam ir noteikta paternitāte, iepriekš minētās ziņas jānorāda par abiem vecākiem. Nereti praksē tiek aizpildīta informācija par vienu vecāku tajos gadījumos, kad vecāku deklarētās dzīvesvietas atšķiras un kompetentā bāriņtiesa pieņēmusi lēmumu par aizgādības tiesību pārtraukšanu tikai vienam no vecākiem, bet lēmumu par otra vecāka aizgādības tiesību pārtraukšanu pieņēmusi cita bāriņtiesa. Vēršam uzmanību, ka attiecīga informācija ir jāaizpilda neatkarīgi no tā, kura bāriņtiesa ir pieņēmusi lēmumu par aizgādības tiesību pārtraukšanu vai prasības sniegšanu tiesā aizgādības tiesību atņemšanai. Proti, vajadzīgā informācija noskaidrojama un norādāma uzskaites lapā.  

Ņemot vērā, ka svarīgi ir pārliecināties, vai adoptējamā bērna māsa (pusmāsa) un brālis (pusbrālis) arī atrodas ārpusģimenes aprūpē, norādāma informācija  arī par ārpusģimenes aprūpes pakalpojuma sniedzēju bērna brāļiem (pusbrāļiem) vai māsām (pusmāsām). Līdz ar to, ja bērna māsa (pusmāsa) vai brālis (pusbrālis) atrodas ārpusģimenes aprūpē, tad jānorāda ārpusģimenes aprūpes forma un aizbildņa vārds vai audžuģimenes statusu saņēmušo laulāto (personas) vārds, uzvārds vai aprūpes iestādes nosaukums; nav nepieciešamība norādīt arī šī bērna dzīvesvietas adresi.  
Turpmāk uzskaites lapā paredzēts veikt atzīmi par bērnu atradeni[footnoteRef:16]. Papildus paredzēts komentāra lauks, kur iespējams norādīt pamatinformāciju, piemēram, informāciju par to, ka māte, iestājoties ārstniecības iestādē, nav uzrādījusi personu apliecinošu dokumentu un pēc dzemdībām atstājusi bērnu ārstniecības iestādē vai to, kad bērns ievietots glābējsilītē, šī bērna reģistrāciju dzimtsarakstu nodaļā, bērnam  noteikto dzimšanas datumu un laiku u.c.  [16:  Atrasts bērns, kura vecāki nav zināmi. ] 


Bāriņtiesas pieņemtie lēmumi par adoptējamu bērnu 

Ja bērns atrodas bērnu aprūpes iestādē, norādāma informācija arī par bāriņtiesas pieņemto lēmumu par to, vai Latvijā iespējams nodrošināt bērna audzināšanu ģimenē vai pienācīgu aprūpi[footnoteRef:17].   [17:  Bāriņtiesu likuma 34.panta pirmās daļas 3.punkts.  ] 


Iemesli bērna ārpusģimenes aprūpes nodrošināšanai 
Sadaļā norādāma informācija par iemesliem, kāpēc vecākam pārtrauktas bērna aizgādības tiesības un kāpēc tās nebija iespējams atjaunot, kā arī citiem iemesliem, kuru dēļ bērnam nodrošināta ārpusģimenes aprūpe, piemēram, vecāki miruši.  
Šajā sadaļā iespējams norādīt informāciju arī par to, kāpēc bērnam mainīts ārpusģimenes aprūpes sniedzējs, piemēram, aizbildņa atcelšanu vai atlaišanu no aizbildņa pienākumu pildīšanas. 
 
Bioloģiskās ģimenes sociālais raksturojums 
 Sadaļā veicama atzīme, vai ar ģimeni veikts sociālais darbs pirms un pēc ārpusģimenes aprūpes nodrošināšanas bērnam, vai ģimenē bijusi vardarbība pret bērnu vai starp ģimenes locekļiem. Turpmāk šajā sadaļā iespējams norādīt detalizētāku informāciju par vecāku  veselības problēmām, kuras var tikt pārmantotas, piemēram, cukura diabēts, alerģijas un citas slimības, kas var ietekmēt bērna turpmāko attīstību. Diemžēl nereti praksē konstatēts, ka ministrijai nav sniegta minētā informācija, piemēram, par to, ka vecākam cukura diabēts. Šāda informācija, piemēram, par vecāku veselību un sociālajiem apstākļiem var būt būtiska adoptētāju ģimenei, lai labāk izprastu jebkādus iespējamos sarežģījumus nākotnē ar bērna veselību, attīstību, fizisko un psiholoģisko labklājību. Vēršam uzmanību, ka informācija adoptētājiem par bērna bioloģiskajiem vecākiem tiek sniegta, neatklājot viņu personas datus, neaizskarot viņu tiesības uz privātumu. 
Nav nepieciešamība uzskaitīt visas vecākam uzstādītas diagnozes, bet jānorāda informācija tikai par tām veselības problēmām, kurām varētu būt ietekme uz bērna turpmāko veselību un attīstību.  
 
Vardarbība pret bērnu  
Praksē konstatēti gadījumi, kad informācija, kas attiecas uz vardarbību pret bērnu, ir aizpildīta nepilnīgi vai vispār netiek aizpildīta, neskatoties uz to, ka uzskaites lapas citās sadaļās norādītā informācija liecina par to, ka bērns ir cietis no vardarbības. Piemēram, uzskaites lapas citās sadaļās norādīta informācija par ilgstošu nolaidību pret bērnu, bet atzīme par to, ka bērns cietis no pamešanas novārtā, nav veikta.  
Vēršam uzmanību, ka sadaļā par vardarbību veicama atzīme par visiem vardarbības veidiem, no kuriem cietis bērns. Tāpat no sniegtās informācijas nereti nav saprotams, kādā laika periodā bērns cietis no vardarbības, kas ir vardarbības veicējs u.c. 
Aicinām vienmēr pārskatīt bērna lietā esošo informāciju, tajā skaitā vēsturisko, kas attiecas uz vardarbību un sniegt precīzu informāciju. Minētā informācija ir būtiska adoptētājam, lai bērnam nonākot ģimenē, adoptētājs varētu izprast iespējamās izmaiņas bērna uzvedībā, viņa adaptācijas problēmas vai reakcijas, kā arī izvērtēt turpmākā atbalsta nodrošināšanas nepieciešamību,  jo piedzīvota vardarbība ir traumatiska un var ietekmēt bērna veselību un attīstību nākotnē, adaptācijas procesu u.c. faktorus.  
Vēršam uzmanību, ka šajā sadaļā iekļaujama informācija gan par vardarbību, ja bērns cietis no tās bioloģiskajā ģimenē, gan ārpusģimenes aprūpē. 

Informācija par bērnam nodrošināto sociālās rehabilitācijas pakalpojumu un rehabilitācijas rezultātiem, citu sniegto palīdzību 
Sadaļā iekļaujama informācija par vardarbībā cietušam bērnam nodrošināto sociālās rehabilitācijas pakalpojumu Ministru kabineta 2009.gada 22.decembra noteikumos Nr.1613 
„Kārtība, kādā nepieciešamo palīdzību sniedz bērnam, kurš cietis no prettiesiskām darbībām" noteiktajā kārtībā un citiem sociālās rehabilitācijas pakalpojumiem, kurus saņēmis bērns. Nepieciešams norādīt kādu rehabilitāciju bērns saņēmis, laika periodu, kādā saņemts sociālās rehabilitācijas pakalpojums, vieta, kur pakalpojums nodrošināts (bērna dzīvesvieta, bērnu aprūpes iestāde, krīzes centrs u.c.), kādi ir rehabilitācijas rezultāti.  
Nereti uzskaites lapā tiek norādīta informācija ne tikai par saņemtajiem sociālās rehabilitācijas pakalpojumiem, bet arī cita veida palīdzību, kas sniegta bērnam, līdz ar to attiecīgā sadaļa papildināta ar aili, kur iespējams norādīt šīs ziņas, piemēram, par Montesori un ergoterapeita nodarbību apmeklējumiem, mākslas, spēļu, mūzikas terapiju, psihologa konsultācijām u.c. 
 
Personisku attiecību un tiešu kontaktu uzturēšana ar vecākiem, kā arī brāļiem (pusbrāļiem), māsām (pusmāsām), vecvecākiem u.c. personām  
 Sadaļā jānorāda informācija par attiecībām un kontaktu uzturēšanu ar vecākiem (kāda veida kontakti, cik bieži, bērna attieksme un domas par attiecībām ar vecāku, vecāka ieinteresētība saņemt ziņas par bērna attīstību, veselību, sekmēm u.c.), kā arī citiem radiniekiem un citām bērnam nozīmīgām personām. Tāpat norādāma informācija par bērna uzturēšanos viesģimenē vai bērna ciemošanos pie vecākiem vai citiem radiniekiem, ja pieņemts attiecīgs bāriņtiesas lēmums vai tieši pretēji – bāriņtiesas pieņemto lēmumu par personisku attiecību un tiešu kontaktu uzturēšanas tiesību ierobežošanu. 
Bērna un audžuģimenes attiecības, audžuģimenes viedoklis par vēlmi adoptēt audžuģimenē esošo bērnu[footnoteRef:18]  [18:  Sadaļa audžuģimenē ievietota adoptējama bērna uzskaites lapā. ] 

Pirms informācijas sniegšanas ministrijai par adoptējamo bērnu bāriņtiesai, ievērojot Adopcijas kārtības 15.punktā[footnoteRef:19] un Audžuģimenes noteikumu 56.punktā[footnoteRef:20] noteikto, jānoskaidro audžuģimenes viedoklis par tās vēlmi adoptēt audžuģimenē esošo bērnu, tādējādi pārliecinoties, ka audžuģimene izmantojusi prioritāras tiesības kļūt par bērna adoptētājiem.  [19:  Ja bērns atrodas audžuģimenē vai specializētā audžuģimenē, bāriņtiesa [..] divu mēnešu laikā no dienas, kad bērns kļuvis adoptējams, noskaidro, vai audžuģimene vēlas adoptēt audžuģimenē esošo bērnu. ]  [20:  Laulātajiem (personai), kas veikuši audžuģimenes [..] pienākumus, ir prioritāras tiesības kļūt par bērna adoptētājiem, ja bāriņtiesa [..] par piemērotu aizbildņa pienākumu veikšanai nav atzinusi kādu no bērna tuvākajiem radiniekiem. Prioritārās tiesības kļūt par bērna adoptētāju, iesniedzot adopcijas pieteikumu bāriņtiesā, izmantojamas, pirms bāriņtiesa [..] iesniegusi informāciju par adoptējamo bērnu Labklājības ministrijā. 
 ] 

Situācijā, ja audžuģimene izteikusi vēlmi adoptēt audžuģimenē ievietoto bērnu, bāriņtiesai par minēto nepieciešams informēt ministriju, veicot attiecīgu ierakstu bērna uzskaites lapā. Līdz šim audžuģimenes viedokli bāriņtiesa visbiežāk norādīja sadaļā, kur bija paredzēts norādīt informāciju par bērna un audžuģimenes attiecībām. Šobrīd uzskaites lapas veidlapā paredzēta atsevišķa sadaļa audžuģimenes viedokļa norādīšanai. 
Saņemot informāciju, ka audžuģimene pati vēlas adoptēt bērnu, ministrija to ņem vērā un informāciju par bērnu adoptētājiem nesniedz. Ja bāriņtiesā saņemts audžuģimenes pieteikums par adopciju, minētajā sadaļā norādāma arī informācija par to, kurā datumā attiecīgs pieteikums saņemts. 
Bērna raksturojums un cita būtiska informācija par bērnu 
Praksē aizvien nereti ministrija saņem nepilnīgu tieši bērna raksturojošu informāciju, kurai ir būtiska nozīme, ņemot vērā, ka adoptētājiem jāpieņem svarīgs lēmums par vēlmi iepazīties ar konkrēto bērnu un jāapzinās savi resursi un iespējas potenciāli uzņemties konkrētā bērna aprūpi un audzināšanu atbilstoši bērna vajadzībām un interesēm. Tādējādi, lai sekmētu bērna adopcijas procesu (adoptētājam rastos vēlme satikt bērnu) vai gluži pretēji, izvairītos no situācijām, kad bāriņtiesai, aizbildnim vai bērnu aprūpes iestādei jāorganizē bērna tikšanās ar adoptētājiem, kuri nemaz nav pārliecināti par vēlmi iepazīties ar konkrēto bērnu vai šaubās par tikšanās veiksmīgu iznākumu, speciālistiem rūpīga vērība pievēršama pilnīgas bērnu raksturojošas informācijas ieguvei un atspoguļošanai uzskaites lapā. 
Atsevišķos gadījumos speciālisti pauduši viedokli, ka uzskaites lapa neparedz iespēju aptvert būtisku un apjomīgu informāciju par bērnu. Ministrija vērš uzmanību, ka tas, kāda satura un cik daudz informācija tiks iekļauta uzskaites lapā, ir atkarīga no pašas bāriņtiesas un bērnu aprūpes iestādes iesaistes.  
Vairākas bāriņtiesas un aprūpes iestādes jau norāda vispusīgu un svarīgu informāciju par bērnu. Šobrīd uzskaites lapas sadaļa par bērna raksturojumu ir sadalīta vairākās sīkākās sadaļās ar nolūku sekmēt, ka katrā no šīm sadaļām, kur iespējams, ņemot vērā bērna vecumu, attīstību u.c., tiks iekļauta pilnīgāka informācija.  
Svarīgi, lai raksturojums būtu pilnīgs par visiem adoptējamiem bērniem neatkarīgi no viņu vecuma. Nereti par zīdaiņiem ir ļoti ierobežots apraksts, neskatoties uz to, ka par katru bērnu atbilstoši viņa vecumam ir iespējams sniegt būtisku informāciju. Piemēram, attiecībā uz zīdaini var norādīt šādu informāciju: vai bērns smaida;  izsaka kādas skaņas; vēro pieaugušo, priekšmetus; seko ar acīm priekšmetiem vai cilvēkiem; tur rokās mantiņu; stabili tur galviņu; veļās; kāds ir bērna miegs; vai bieži raud; vai ir mierīgs; cieš no kolikām; novērotas alerģiskas reakcijas pēc konkrēta piena maisījuma lietošanas u.c. 
Tā kā adoptētajam ir svarīgi saņemt patiesu un objektīvu informāciju par bērnu, jāpievērš uzmanība tam, lai tiktu atspoguļota gan pozitīva, gan negatīva bērna raksturojoša informācija. Praksē konstatēts, ka nereti uzskaites lapa satur tikai negatīvu informāciju par bērnu, tomēr jāņem vērā, ka no sniegtās informācijas ir atkarīgs tas, vai adoptētājs izvēlēsies turpināt adopcijas procesu un iepazīties ar bērnu. 
Sadaļā “izglītība” būtiski norādīt, vai bērns apmeklē pirmsskolas izglītības iestādi vai arī, kurā klasē bērns iet, kādu mācības programmu bērns apgūst. Ja bērns apgūst speciālās izglītības mācības programmu, būtiski norādīt tās nosaukumu un atbilstošu kodu. Tāpat norādāma informācija par sekmēm mācībās, sasniegumiem vai grūtībām, ar kurām bērns saskarās mācību programmas apguvē u.c. 
Sadaļā “komunikācija” norādāma informācija par bērna saskarsmes prasmēm (to, vai bērns ir komunikabls vai arī bērnam ir novērotas saskarsmes grūtības ar vienaudžiem un/vai pieaugušajiem; vai bērnam patīk aktivitātes grupā vai arī priekšroka tiek dota spēlēm vienatnē u.c.), kā arī runas un valodas attīstību. 

Cita informācija, kas raksturo bērnu un/vai ziņas, kas skar bērna intereses vai var ietekmēt adopcijas procesa veiksmīgu norisi 
Sadaļā iespējams norādīt citu bērna raksturojošu informāciju, piemēram, to, vai bērna attīstība ir atbilstoša vecumam, kāds ir bērna psihoemocionālais stāvoklis, bērna sasniegumi vai grūtības, bērna vajadzības, īpašas ārējā izskata pazīmes (mazs augums, matu, acu krāsa u.c.). Sadaļā iespējams norādīt arī bērna domas un vēlmes par ģimeni, kurā vēlētos turpmāk dzīvot (ja bērns šādas domas paudis), kā arī citus bērna interesēm un attīstībai nozīmīgus aspektus.  
Ja pastāv kādi īpaši nosacījumi, kas obligāti jāņem vērā konkrēta bērna adopcijas procesa veiksmīgai norisei, tie arī norādāmi šajā sadaļā. Piemēram, bērnam jābūt abiem vecākiem, vienīgajam bērnam ģimenē vai bērnam piemērotāka būtu tikai tāda ģimene, kurā aug bērns, kas ir vecāks  par adoptējamo bērnu u.c. Tomēr vēršam uzmanību, ka šiem nosacījumiem jābūt pamatotiem ar attiecīgu informāciju bērna lietā, proti, bāriņtiesas vai bērnu aprūpes iestādes rīcībā jābūt dokumentam, uz kura pamata izdarīti attiecīgi secinājumi par bērna interesēm atbilstošāko risinājumu, kas skar vidi, kurā bērns adopcijas rezultātā nokļūs, viņa turpmāko aprūpi u.c. bērna attīstībai nozīmīgus faktorus. Piemēram, lietā jābūt psihologa atzinumam par bērna psiholoģiskās izpētes rezultātiem, krīzes centra sniegtām rekomendācijām u.c. Norādot informāciju par obligātu nosacījumu ievērošanu adopcijas procesa ietvaros, norādāma arī atsauce uz attiecīgu dokumentu.  
Faktori, kas adoptētājam jāņem vērā, uzsākot bērna adopcijas procesu: 
Sadaļā norādāma būtiska informācija par bērna īpašām aprūpes un attīstības vajadzībām, kas jāņem vērā adoptētājam, uzsākot bērna adopcijas procesu, lai adoptētājs adekvāti varētu izvērtēt savas iespējas nodrošināt bērna vajadzībām atbilstošu aprūpi un audzināšanu. Piemēram, būtiski norādīt informāciju par bērna prasmēm vai talantiem, kurus jāturpina attīstīt un pilnveidot (piemēram, bērna īpaši sasniegumi sportā), bērna mācīšanās grūtībām, uzvedības traucējumiem, runas traucējumiem, komunikācijas īpatnībām, adaptēšanās spējām jaunos apstākļos, veselības problēmām (fiziskās un garīgās attīstības traucējumi, HIV vīrusa infekcija, alerģijas, atkarības, bērna atrašanās narkologa vai psihiatra uzskaitē), kuru risināšanai vajadzīga īpaša ārstēšana, kopšana, aprūpe vai medicīniskas manipulācijas (medikamentu lietošana, īpašas pārtikas lietošanas nepieciešamība, operācijas veikšana, regulāru analīžu nodošana, masāžas, fizioterapijas kursi, speciālistu apmeklējumi, atbilstoša izglītības programmas apguve u.tml.). Tāpat sadaļā norādāma informācija par bērna adaptēšanās grūtībām jaunā vidē, izteiktu emocionālu piesaisti audžuģimenei vai citai personai, kas var ietekmēt bērna gatavību adopcijai, kontakta izveides ilgumu u.c. 
Bērna viedoklis par adopciju 
Bāriņtiesa un bērnu aprūpes iestāde informāciju par adoptējamo bērnu ministrijai sniedz pēc adoptējamā bērna viedokļa noskaidrošanas[footnoteRef:21].   [21:  Ministru kabineta 2018.gada 30.oktobra noteikumu Nr.667 “Adopcijas kārtība” 9.punkts. ] 

Nereti, saņemot uzskaites lapu, konstatēts, ka nav aizpildītas uzskaites lapas ailes attiecībā uz bērna viedokli par adopciju, līdz ar to nav saprotams, vai konkrētā sadaļa nav aizpildīta vai arī bērns sava vecuma un/vai attīstības, veselības stāvokļa dēļ nav spējīgs paust attiecīgu viedokli vai nevēlējās paust viedokli konkrētajā jautājumā. Līdz ar to sadaļā, kurā paredzēts norādīt bērna viedokli, turpmāk paredzēta vieta attiecīgu atzīmju veikšanai.  
Gadījumos, kad bērns atrodas audžuģimenē praksē nereti ministrija konstatējusi, ka bērna viedokli par adopciju skaidrojusi audžuģimene. Vēršam uzmanību, ka bērna viedokli par adopciju skaidro bāriņtiesa[footnoteRef:22], nevis bērna ārpusģimenes aprūpes sniedzējs.  [22:  Ministru kabineta 2018.gada 30.oktobra noteikumu Nr.667 “Adopcijas kārtība” 4.punkts. ] 

Papildus vēršam uzmanību, ka bērna mazais vecums vien nevar būt noteicošais kritērijs, lai netiktu noskaidrots viņa viedoklis attiecībā par adopciju, kā arī par šķiršanu no brāļiem (pusbrāļiem) un māsām (pusmāsām) adopcijas gadījumā. Ja bāriņtiesu darbinieku profesionālās zināšanas un prasmes ir nepietiekošas un, izmantojot bērnam saprotamu valodu un komunikācijas formas, nav iespējams noskaidrot bērna viedokli, jāizvērtē iespēja piesaistīt speciālistu (piemēram, psihologu).


Bērna viedoklis par šķiršanu no brāļiem (pusbrāļiem) un māsām (pusmāsām) adopcijas gadījumā 
Viedoklis norādāms, ja bāriņtiesa, saskaņā ar normatīvajos aktos noteikto, noskaidrojusi bērna viedokli par viņa šķiršanu no brāļiem (pusbrāļiem) un māsām (pusmāsām)[footnoteRef:23].  [23:  Bāriņtiesu likuma 34.panta 22 daļa. ] 

Attiecīgajā sadaļā papildus iespējams norādīt informāciju, ka ir ierosināta administratīvā lieta par brāļu (pusbrāļu) un māsu (pusmāsu) šķiršanu, nozīmēto bāriņtiesas sēdes datumu u.c. 
 
Apstākļi, kuru dēļ informācija par bērnu adoptētājiem nav sniedzama 
 
Pats par sevi apstāklis, ka bērns ir kļuvis adoptējams ne vienmēr nozīmē, ka informācija par konkrēto bērnu ir sniedzama adoptētājiem. Samērā bieži ministrija saskārsusies ar gadījumiem, kad uzskaites lapā netiek uzskaitīti apstākļi, kas liecina par to, ka informācija par bērnu konkrētu laika periodu nav sniedzama adoptētājiem. Vēršam uzmanību, ka šiem iemesliem jābūt pamatotiem. Informācija par bērnu nav sniedzama tad, ja tas atbilst bērna vislabākajām interesēm.  
Ja uzskaites lapas citās sadaļās norādītais nepārprotami liecina, ka informācija par bērnu sniedzama vai nav sniedzama adoptētājiem, tad iespējams veikt tikai atbilstošu atzīmi attiecībā uz ziņu sniegšanu adoptētājiem: “jā” vai “ nē”, vēlreiz nerakstot pamatojumu. Minētais attiecināms uz gadījumiem, kad bērns paudis skaidru viedokli par adopciju, piemēram: “zēns vēlas tikt adoptēts”; “zēns nevēlas tikt adoptēts”, “audžuģimene izteikusi vēlmi bērnu adoptēt”. 
Iespējamie apstākļi, kuriem pastāvot, bāriņtiesai un bērnu aprūpes iestādei jāinformē ministrija par to, ka informācija adoptētājiem nav sniedzama (attiecināms gan uz pirmreizēju uzskaites lapas iesniegšanu, gan, aktualizējot ziņas par bērnu): 
· bāriņtiesā saņemts potenciālā aizbildņa iesniegums par aizbildnības nodibināšanu un bāriņtiesa lems par personas iespējamo iecelšanu par bērna aizbildni; 
· saņemta informācija, ka vecāks iesniedzis prasību tiesā par bērna aizgādības tiesību iespējamu atjaunošanu vai arī attiecīgs spriedums pieņemts; 
· bērns dotajā brīdī nav gatavs adopcijai (bērns piedzīvojis kādu traumatisku notikumu (piemēram, miris aizbildnis), nepieciešama speciālistu piesaiste traumas mazināšanai, bērna sagatavošanai adopcijai vai bērna viedokļa noskaidrošanai, bērnam tiek veikta psiholoģiskā izpēte, izbeigta pirmsadopcijas aprūpe un bērns nav gatavs tikties ar citiem adoptētājiem u.c.); 
· bērns nav šķirams adopcijas gadījumā no brāļa vai māsas, kurš nav adoptējams. Bērns  būs adoptējams kopā ar brāli (pusbrāli) vai māsu (pusmāsu), kad brālis (pusbrālis) vai māsa (pusmāsa) kļūs adoptējama; 
· viens bērns piekrīt adopcijai, bet otrs nepiekrīt adopcijai un bērni nav savstarpēji šķirami; 
· bērnam ir liela emocionālā piesaiste radiniekiem, piemēram, mātei vai vecvecākiem, ar kuriem bērns uztur ciešus kontaktus, un bāriņtiesas vai bērnu aprūpes iestādes ieskatā minētais apstāklis vērtējams kā šķērslis adopcijas procesa uzsākšanai; 
· bāriņtiesa  ir ierosinājusi administratīvo lietu un vērtēs jautājumu par iespējamu bērnu savstarpēju šķiršanu adopcijas gadījumā  (tiek iegūta nepieciešamā informācija jautājuma izlemšanai); 
· bērnam izveidojusies izteikta emocionālā piesaiste audžuģimenei un bāriņtiesa, piesaistot speciālistus un izvērtējot bērna situāciju (saņemta informācija lietā) paudusi viedokli, ka bērna interesēs ir turpināt uzturēties audžuģimenē; 
· bērns atrodas policijas meklēšanā; 
· bērns atrodas  krīzes centrā  (saņem sociālās rehabilitācijas pakalpojumu) vai sociālās korekcijas izglītības iestādē u.c.  
· pēc ziņu sniegšanas ministrijai par bērnu saņemta informācija, ka persona, kas sevi identificē kā bērna  bioloģiskais tēvs vai māte grib noteikt paternitāti vai maternitāti; 
· vecāks (aizbildnis) atsaucis piekrišanu bērna adopcijai; 
· bērna veselības problēmu dēļ (īpaša terapija, medicīniskās manipulācijas, atrašanās ārstniecības iestādē, operācija u.c.) nav iespējama iepazīšanās ar adoptētājiem; 
· saņemts speciālista atzinums, ka bērna interesēs konkrētajā laika periodā nav ieteicams mainīt ierasto vidi, aprūpētāju u.c. 
Saņemot minētā satura informāciju, ministrija bērnam piešķir adopcijas reģistrā statusu “nav adoptējams” un informāciju par bērnu adoptētājiem nesniedz. Informācijas sniegšana par bērnu vai bērna adopcijas procesa uzsākšana iespējama tikai gadījumā, ja bāriņtiesa vai bērnu aprūpes iestāde informē ministriju par apstākļu maiņu konkrētā bērna lietā un lūdz apzināt bērna adopcijas iespējas.  
Bērna fotogrāfija (-as) 
Uzskaites lapai pielikumā iespējams pievienot vai uz ministriju elektroniski nosūtīt bērna fotogrāfiju (-as). Bērna fotogrāfijas aplūkošana var palīdzēt adoptētājam pieņemt lēmumu par personisku iepazīšanos ar bērnu. 
Fotogrāfija tiek rādīta tikai tam adoptētājam, kuram potenciāli varētu tikt izsniegts norīkojums par personīgu iepazīšanos ar bērnu. Bērnu fotogrāfijas tiek uzglabātas reģistrā. Bērna fotogrāfijas rādīšana adoptētājam pieļaujama tikai ar bērna likumiskā pārstāvja piekrišanu. Tādējādi fotogrāfija uzskaites lapai pievienojama tikai tādā gadījumā, ja bāriņtiesa, aizbildnis vai bērnu aprūpes iestādes vadītājs piekrīt, ka tā tiek rādīta adoptētājiem. Pievienojamo fotogrāfiju skaits nav ierobežots. 
Situācijā, ja bāriņtiesa, aizbildnis vai bērnu aprūpes iestāde nepiekrīt nosūtīt bērna fotogrāfiju (piemēram, pats bērns to nevēlas), lūdzam to norādīt vēstulē, ar kuru tiek nosūtīta uzskaites lapa vai uzskaites lapā, lai būtu nepārprotami skaidrs, ka fotogrāfija nav pievienota dēļ šī iemesla.  
Ja fotogrāfiju paredzēts sūtīt elektroniski jau pēc uzskaites lapas nosūtīšanas, lūdzam to sūtīt uz ministrijas elektronisko pasta adresi: lm@lm.gov.lv, norādot, ka tā paredzēta Bērnu un ģimenes politikas departamentam pievienošanai bērna (vārds, uzvārds, personas kods) uzskaites lapai.  
Adoptētāju viedoklis par fotogrāfijas nepieciešamību atšķiras, proti, ir adoptētāji, kuriem fotogrāfija nešķiet nozīmīga lēmuma pieņemšanai par personīgu iepazīšanos, tomēr praksē konstatēts, ka vairumam adoptētājiem fotogrāfijas aplūkošana ir svarīga, piemēram, daži norādījuši, ka fotogrāfija palīdz emocionāli noskaņoties gaidāmajai tikšanai ar bērnu vai palīdz gūt pārliecību, ka tikšanās ar bērnu ir pareizā izvēle u.c.  
Lūdzam vienmēr izvērtēt iespēju fotogrāfiju pievienot uzskaites lapai. Vēlams, lai fotogrāfija būtu uzņemta tajā pašā gadā, kad iesniegta uzskaites lapa. 
Papildus dokumentu pievienošana uzskaites lapai 
Gadījumā, ja bāriņtiesas vai bērnu aprūpes iestādes rīcībā ir detalizētāka informācija par bērnu (aktuāla), kas bāriņtiesas vai bērnu aprūpes ieskatā ir būtiska adoptētājiem, attiecīgus dokumentus iespējams pievienot uzskaites lapai, piemēram, logopēda sniegtā informācija, raksturojums no izglītības iestādes, psihologa atzinums. 
Tomēr vēršam uzmanību, ka šāda pielikuma pievienošana nav nepieciešama, ja attiecīgā informācija jau norādīta uzskaites lapā, tādējādi novēršot informācijas dublēšanos. Tāpat jāņem vērā, ka pievienotie pielikumi nevar aizstāt informāciju, kas norādāma uzskaites lapā, proti, nav pieļaujams, ka attiecīgās uzskaites lapas sadaļas vispār netiek aizpildītas, norādot, ka ziņas par bērnu sniegtas pielikumos esošajos dokumentos.  
Adoptējamā bērna uzskaites lapas pielikums, ko aizpildījis ģimenes ārsts: “Izraksts no bērna medicīniskajiem dokumentiem”[footnoteRef:24]  [24:  Prasība attiecībā par pielikuma aizpildīšanu datorrakstā stājas spēkā 2023.gada 1.janvārī. ] 

          Bērnu tiesību aizsardzības jomā iesaistīto speciālistu viedoklis par detalizētas medicīniskās informācijas sniegšanu adoptētājiem pirms iepazīšanās ar bērnu ir atšķirīgs, proti, ir speciālisti, kas uzskata, ka vispusīgas informācijas sniegšana pirms pirmās tikšanās ir svarīga, bet citi šādu nepieciešamību neatbalsta. Praksē, saskaroties ar konkrētiem adopcijas gadījumiem, konstatēts, ka adoptētājiem ir būtiski jau sākotnēji ar attiecīgu informāciju iepazīties. Atsevišķos gadījumos adoptētāji ir pauduši viedokli vai neizpratni, ka adopcijas procesā iesaistītās institūcijas (ministrija, bāriņtiesa, bērnu aprūpes iestāde), adoptētāju ieskatā, nav sniegušas pilnīgu informāciju par bērna veselības stāvokli gan adopcijas procesa sākumā, gan arī vēlākā posmā. Ministrijas ieskatā medicīniskā informācija par bērnu ir ļoti nozīmīga un to nevajadzētu uzskatīt par vienīgo kritēriju, kas nosaka adoptētāja vēlmi satikt bērnu, bet gan informāciju, kas palīdz adoptētājiem saprast un apzināties savas iespējas, spējas, resursus un gatavību apmierināt konkrētā bērna vajadzības, kā arī pieņemt izsvērtu lēmumu par bērna uzņemšanu ģimenē. Praksē bijuši atsevišķi gadījumi, kad pirmsadopcijas aprūpe izbeigta tieši dēļ iemesla, ka adoptētāja ieskatā viņam nav sniegta pilnīga un patiesa informācija par bērna veselības stāvokli. 
 Ievērojot minēto, kā arī normatīvajos aktos noteikto, bāriņtiesas un bērnu aprūpes iestādes rīcībā jābūt pilnīgai un precīzai informācijai par bērna veselību, viņa attīstību, jo:  
· reģistrā iekļaujamos datus par bērna mātes grūtniecības norisi, bērna dzimšanas un attīstības datus, kā arī ziņas par bērna veselības stāvokli, iegūst no bāriņtiesas un bērnu aprūpes iestādes[footnoteRef:25];  [25:  Ministru kabineta 2022.gada 1.februāra noteikumu Nr.81 “Adopcijas reģistra noteikumi” 9.1., 9.2.apakšpunkts. ] 

· bāriņtiesa un bērnu aprūpes iestādes vadītājs iepazīstina adoptētāju ar bērna lietu[footnoteRef:26];  [26:  Ministru kabineta 2018.gada 30.oktobra noteikumu Nr.667 “Adopcijas kārtība” 33.punkts. ] 

· bāriņtiesa un bērnu aprūpes iestādes vadītājs nosūta bāriņtiesai, kas atbilst adoptētāja dzīvesvietai, informāciju par adoptējamā bērna ikdienas vajadzībām un informāciju par adoptējamā veselības stāvokli[footnoteRef:27];  [27:  Ministru kabineta 2018.gada 30.oktobra noteikumu Nr.667 “Adopcijas kārtība” 40.punkts. ] 

· bāriņtiesa un bērnu aprūpes iestāde izsniedz adoptētājam informāciju par bērna veselības stāvokli[footnoteRef:28].  [28:  Ministru kabineta 2018.gada 30.oktobra noteikumu Nr.667 “Adopcijas kārtība” 44.punkts. 
] 

Ņemot vērā minēto, būtiski, lai bāriņtiesa un bērnu aprūpes iestāde, saņemot ģimenes ārsta aizpildītu uzskaites lapas pielikumu: “Izraksts no bērna medicīniskajiem dokumentiem”, iepazītos ar tajā ietverto informāciju par bērnu un, konstatējot, ka norādītās ziņas ir nepilnīgas vai neprecīzas, attiecīgu informāciju sadarbībā ar ģimenes ārstu savlaicīgi precizētu (piemēram, nav norādīta bērna galīgā diagnoze vai speciālistu apmeklējumu datumi, nav minēta informācija par bērna ārstēšanos vai saņemtajām speciālistu konsultācijām, kaut arī bāriņtiesai vai bērnu aprūpes iestādei šāda informācija zināma (saņemta mutiski, norādīta dokumentāli)). Vienlaikus bāriņtiesai un bērnu aprūpes iestādei ir pienākums rūpīgi pārliecināties, ka ģimenes ārsta aizpildītais pielikums ir aizpildīts pilnīgi un atbilstoši normatīvo aktu prasībām. Konstatējot trūkumus, nepilnības vai neskaidrības ģimenes ārsta aizpildītajā pielikumā, bāriņtiesai un bērnu aprūpes iestādei ir pienākums veikt nepieciešamās darbības šo trūkumu novēršanai, tostarp pieprasīt papildu informāciju vai precizējumus no ģimenes ārsta, lai nodrošinātu pilnvērtīgu informācijas sniegšanu par adoptējamo bērnu.   

 Ziņu aktualizēšana par adoptējamu bērnu
 
Bāriņtiesai un bērnu aprūpes iestādei ir pienākums nekavējoties informēt ministriju par jebkurām izmaiņām, kas saistītas ar adoptējamo bērnu[footnoteRef:29].   [29:  Ministru kabineta 2018.gada 30.oktobra noteikumu Nr.667 “Adopcijas kārtība” 9.punkts.] 

Gadījumā, ja konstatētas kādas izmaiņas vai radušies apstākļi, kas skar adoptējamu bērnu un viņa iespējamo adopcijas procesu, bāriņtiesai un bērnu aprūpes iestādei savlaicīgi jāinformē ministrija, lai nerastos situācijas, kad, piemēram, par adoptējamu bērnu ilgstošākā laika periodā netiek sniegta informācija, adoptētājs saņem nekorektu, situācijai un lietas apstākļiem neatbilstošu informāciju par bērnu vai tiek sniegta informācija par bērnu un izsniegts norīkojums par personīgu iepazīšanos ar bērnu adoptētājiem, neskatoties uz to, ka pastāv būtiski šķēršļi adopcijas procesa uzsākšanai. Vēršam uzmanību, ka norīkojums dod tiesības personai iepazīties ar bērnu un bērna lietu un persona paļaujas, ka tiesības, kas iegūtas saskaņā ar šo rīkojumu, tiks īstenotas. 
Diemžēl praksē līdz šim ministrija nereti novēloti saņem informāciju par izmaiņām, kas attiecas uz bērnu.  
Piemēri informācijai, kurai ir būtiska nozīme adopcijas procesa organizēšanā: 
· bērns atgriezies vecāka aprūpē; 
· bērnam plānots iecelt vai iecelts aizbildnis; 
· bērns mainījis viedokli par adopciju; 
· ir izmaiņas bērna veselības stāvoklī; 
· bērnam mainīts ārpusģimenes aprūpes sniedzējs; 
· bērns ir miris u.c. 
Pozitīvi vērtējami tie gadījumi, kad bāriņtiesas vai bērnu aprūpes iestādes situācijā, kad bērns vēlas tikt adoptēts, bet viņam ilgstošā laika periodā neizdodas atrast adoptētāju ģimeni, periodiski iegūst un uz ministriju nosūta aktuālu informāciju par bērnu (raksturojums, izmaiņas veselības stāvoklī) u.c.  
Par izmaiņām attiecībā uz adoptējamu bērnu iespējams informēt, sniedzot papildus ziņas pievienošanai bērna lietai vai arī, aizpildot bērna uzskaites lapu no jauna, ja tas ir ērtāk attiecīgo ziņu iesniedzējam, tomēr vēršam uzmanību, ka atkārtotas uzskaites lapas aizpildīšana nav obligāta prasība.  
Izņēmuma gadījums: ministrijā savulaik jau iesniegta bērna uzskaites lapa, bet vēlāk saņemtas ziņas, ka bērnam nodibināta aizbildnība un aizbildnis nepiekrīt bērna adopcijai citā ģimenē. Situācijā, ja pēc noteikta laika aizbildnis dod piekrišanu bērna adopcijai vai bērnam  mainīta ārpusģimenes aprūpes forma, uzskaites lapa iesniedzama no jauna.  
Ņemot vērā to, ka ministrijas rīcībā ir informācija par bērna dzimšanas datumu, nav nepieciešamība informēt ministriju gadījumā, kad adoptējams bērns kļuvis pilngadīgs. Tāpat nav sniedzama informācija par tiesas nolēmumu, ar kuru apstiprināta bērna adopcija, jo attiecīgas ziņas ministrijai sniedz tiesas. 
Aizpildītu uzskaites lapas paraugu skatīt šo vadlīniju pielikumā. 
Ministrija informē, ka uzskaites lapas un tās pielikuma paraugos minētie personu vārdi un uzvārdi ir izdomāti, proti, nav attiecināmi uz identificējamām fiziskām personām. Atbilstība noteiktas personas vārdam un uzvārdam vērtējama kā īstenībai neatbilstoša nejauša sakritība un nav uzskatāma par personas datiem un to apstrādi.  
  
 
 
 











 
PIELIKUMS 
Paraugs 
 
 
Adoptējama bērna uzskaites lapa aizpildāma datorrakstā un iesniedzama Labklājības ministrijā papīra formā vai, ievērojot normatīvo aktu prasības par elektronisko dokumentu izstrādi, elektroniski 
 
2. pielikums  
Labklājības ministrijas 
2026. gada 16. septembra rīkojumam Nr. 122 
 
 
AUDŽUĢIMENĒ IEVIETOTA ADOPTĒJAMA BĒRNA 
UZSKAITES LAPA 
 
 	 
Vārds (vārdi): 	Ansis 
 	
 
Uzvārds:         Paraugs 
	 
 
Dzimums:      ☐     siev.       ☒     vīr. 
 
Personas kods:  	120313-11222 
 	
 
	12.03.2013 


Dzimšanas datums (diena, mēnesis, gads):  
  
 
Valstiskā piederība                                     Latvija 	un tās veids:  	pilsonis 

                                                         (valsts)                                                             (pilsonis, nepilsonis u.c.) 

Tautība: _latvietis_______   Saziņas valoda: ☒ latviešu    ☐ krievu   ☐ cita _________
    
Reliģiskā pārliecība (ja attiecināms):  	 
 	
 
                                                                                              (vārds, uzvārds) 	  
Bērna faktiskās dzīvesvietas adrese, ja tā atšķiras no bērna deklarētās adreses:   
Rubeņu iela 112-14, Vasara, LV-5555 
Informācija par bērna vecākiem, vecvecākiem, brāļiem (pusbrāļiem) un māsām (pusmāsām): 
 
	Radinieks 
	Vārds (vārdi),  Uzvārds 
	Dzimšanas datums 
(diena, mēnesis, gads) 
 
	Dzīvesvietas adrese vai ārpusģimenes aprūpes pakalpojuma sniedzējs brāļiem (pusbrāļiem) un māsām (pusmāsām), vecāka miršanas datums, ja attiecināms 

	Māte 
	Stella  

Parauga 
 
	
	03.01.2001 



	Vēju iela 12-4, Saulīte, 
Mākoņu novads, LV-4444 

	Tēvs 
 


Bērnam nav noteikta paternitāte (ja attiecināms):
	Kazimirs  

Paraugs 
 



















☐

	 
	10.08.1995 

	
	Persona mirusi 03.01.2025.

	Vecvecāki 
 
	Jausma 

Ganiņa 
 
	 
	
	28.12.1975 



	
	“Mētras”, Vimbu pagasts, 
Butes novads, LV-2222 

	Vecvecāki 
 
	Bērtulis 

Ganiņš 
 
	 
	19.09.1974 
	
	“Mētras”, Vimbu pagasts, 
Butes novads, LV-2222 

	
	
	
	
	
	

	Vecvecāki 
 
	Kira 

Parauga 
 
	 
	
	14.07.1973 



	
	Mežu šoseja 2-3, Ielejas pagasts, Ogu novads, LV1111 

	Vecvecāki 
 
	Valfrīds 

Paraugs 
 
	 
	23.02.1977 

	
	Persona mirusi 

	Brālis (Pusbrālis)/ 
Māsa (Pusmāsa) 
	Brīve 

Parauga 
 
	 
	04.03.2015 
	
	Vārnu iela 12-14, Pavasaris, LV-3333 

	
	
	
	
	
	

	Brālis (Pusbrālis)/ Māsa (Pusmāsa) 
	Marģers 

Paraugs 
 
	 
	
	23.06.2016 



	
	Atrodas aizbildnībā. 
Aizbildne Eda Balode 

	Brālis (Pusbrālis)/ 
Māsa (Pusmāsa) 
	Dzelde 

Kociņa 
 
	 
	12.07.2021 

	
	Rubeņu iela 112-14, Vasara, LV-5555 

	Brālis (Pusbrālis)/ 
Māsa (Pusmāsa) 
	 

 
 
	 
	Click or tap to enter a date. 
	
	 

	
	
	
	
	
	

	Brālis (Pusbrālis)/ 
Māsa (Pusmāsa) 
	 

 
 
	 
	Click or tap to enter a date. 
	
	 

	
	
	
	
	
	

	Brālis (Pusbrālis)/ 
Māsa (Pusmāsa) 
	 

 
 
	 
	
	Click or tap to enter a date. 



	
	 

	Brālis (Pusbrālis)/ 
Māsa (Pusmāsa) 
	 

 
 
	 
	Click or tap to enter a date. 
	
	 

	
	
	
	
	
	

	Brālis (Pusbrālis)/ 
Māsa (Pusmāsa) 
	 

 
 
	
	Click or tap to enter a date. 



	 

	Brālis (Pusbrālis)/ 
Māsa (Pusmāsa) 
	 

 
 
	
	Click or tap to enter a date. 



	 


 
 
 
 

 
 
 
Ziņas par bērnu 
atradeni 
(
vajadzīgo 
atzīmēt):
 
  
☐
   
atradenis:
 
 
    
 
  
☐
    
atradenis 
–
 
glābējslilītē ievietots bērns:
 
 
 
 
 
 

 
Iemesli bērna ārpusģimenes aprūpes nodrošināšanai:  
 
Māte nenodrošināja dēlam pilnvērtīgu aprūpi un uzraudzību, nebija pietiekami motivēta rūpēties par bērna drošību un pasargāt viņu no bīstamām situācijām. Mātei alkohola atkarības problēmas. Savstarpējās attiecības ģimenē konfliktējošas. Mātes dzīvesbiedrs arī periodiski lietoja alkoholu un tā ietekmē bija fiziski vardarbīgs pret bērna māti dēla klātbūtnē. Mātes dzīvesbiedrs pret bērnu kā disciplinēšanas metodi pielietoja fizisku vardarbību (sišana ar siksnu, raustīšana). Bērna turpmākā atrašanās ģimenē apdraudēja bērna veselību un dzīvību. Bērnam dzīvesvietā nebija nodrošināti bērna vajadzībām, attīstībai un atpūtai piemēroti apstākļi. Bērna mātei nepietika zināšanas un prasmes bērna audzināšanā. Mātes reakcija uz viņai nepieņemu dēla uzvedību izpaudās ar dusmām, satraukumu un bezpalīdzību. Ģimenes pamatvajadzību nodrošinājums bija nepietiekams. Mātei nodarbinātības problēmas. Bērna māte nebija motivēta sadarboties ar sociālo dienestu, lai saņemtu nepieciešamo palīdzību un pakalpojumus, kā arī iesaistīties savas ģimenes problēmu aktīvā risināšanā. 
 
Bioloģiskās ģimenes sociālais raksturojums (vajadzīgo atzīmēt): 
 – ar ģimeni veikts sociālais darbs pirms ārpusģimenes aprūpes nodrošināšanas bērnam: ☒jā   ☐nē 
· ar ģimeni veikts sociālais darbs pēc ārpusģimenes aprūpes nodrošināšanas bērnam:     ☒jā   ☐nē 
· ģimenē ir bijusi vardarbība starp ģimenes locekļiem:    ☒jā   ☐nē 
· ģimenē ir bijusi vardarbība pret bērnu:    ☒jā   ☐nē 

–  vecākiem ir bijušas veselības problēmas:  ☐jā  ☒nē                                     
 
(ziņas sniedz tikai par tādām vecāku veselības problēmām, kuras var tikt pārmantotas, piemēram, cukura diabēts, alerģijas, u.c. (ja attiecināms)) 
 
Vardarbība pret bērnu (sadaļa tiek aizpildīta, ja bērns ir cietis no vardarbības, atrodoties bioloģiskajā ģimenē, ārpusģimenes aprūpē): 
vardarbības veids (vajadzīgo atzīmēt): 
     ☒ emocionāla  ☒ pamešana novārtā  ☒ fiziska ☐ seksuāla  ☐ cita veida 
vardarbības veicējs (vajadzīgo atzīmēt): 
     ☐ ģimenes locekļu paziņa      
☒
 
māte
 
☐
tēvs
 
    
☒
 
nedalītā saimniecībā dzīvojoša persona 
 
    
☐
 
ar bērna izglītošanu, aprūpi vai audzināšanu saistīta persona 
 
    
☐
 
ārpus mājsaimniecības dzīvojošs radinieks 
 
    
☐
  
cita persona 
 
Mātes dzīvesbiedrs
 
 
 
 
 

 
Informācija par bērnam nodrošināto sociālās rehabilitācijas pakalpojumu (vardarbībā cietušiem bērniem) un rehabilitācijas rezultātiem, citu sniegto palīdzību: 
 
· rehabilitācija, kādu bērns ir saņēmis (norādīt arī laika periodu, kādā bērns saņēmis attiecīgu pakalpojumu): 
Pēc šķiršanas no ģimenes zēns laika periodā no 2020.gada 25.janvāra līdz 2020.gada 25.februārim saņēma sociālās rehabilitācijas pakalpojumu vardarbībā cietušiem bērniem dzīvesvietā (desmit konsultācijas).  
· rehabilitācijas rezultāti: 
Rehabilitācijas procesā zēnam novēroja trauksmainu uzvedību, grūtības noturēt uzmanību, koncentrēties, impulsīvu uzvedību, emociju kontroles grūtības (dusmas), biežu viedokļu maiņu, izvairīšanos runāt par kādu tēmu vai tieši otrādi apsēstību ar kādu tēmu. Bērnam bija grūtības sadarboties, ievērojot noteikumus. Rehabilitācijas sākumā zēnam novēroja posttraumatiskā stresa iezīmes un dusmu skalu rādītājus virs normas, savukārt trauksmes un depresijas skalu rādītājus robežlīmenī. Rehabilitācijas laikā zēns saņēma psihologa konsultācijas psihoemocionālā stāvokļa novērtēšanai un stabilizēšanai. Rehabilitācijas procesa beigās posttraumatiskā stresa iezīmes un dusmu skalu rādītāji atrodas robežlīmenī, bet trauksmes un depresijas skalu rādītāji normas robežās.  Ņemot vērā, ka pēc rehabilitācijas pakalpojuma saņemšanas zēna psihoemocionālais fons saglabājās samērā nestabils, ar straujām garastāvokļa un uzvedības izmaiņām (pamatā ģimenes situācijas dēļ), pēc rehabilitācijas pakalpojuma saņemšanas bērns turpināja regulāri apmeklēt psihologa konsultācijas. Pēc psiholoģiskā atbalsta saņemšanas zēna psiholoģiskais stāvoklis raksturojams kā samērā stabils, tomēr aizvien periodiski uzvedībā novērojamas emociju kontroles grūtības (dusmas).  
 
· informācija par citu bērnam sniegto palīdzību: 
 
2021.gadā zēns saņēmis terapiju dusmu kontrolei un profilaksei, kā arī apmeklējis psihologa konsultācijas saistībā ar uzvedības problēmām. 
 
Personisku attiecību un tiešu kontaktu uzturēšana ar vecākiem, kā arī brāļiem (pusbrāļiem), 
māsām (pusmāsām), vecvecākiem u.c. personām (attiecības, saziņa, tikšanās reižu biežums, emocionālā saikne, persona, kam bērns izrāda īpašu pieķeršanos, pieķeršanās pakāpe, tuvinieku viedoklis par bērna iespējamo adopciju u.c.): 
 
Bērna māte par dēlu neizrāda interesi, kontaktus ar dēlu neuztur, neapciemo viņu. Kopš bērns ievietots audžuģimenē, māte dēlam piezvanījusi divas reizes un tikusies ar viņu vienu reizi 2020.gada aprīlī. Bērna pilngadīgā māsa kontaktus ar zēnu neuztur, neapciemo viņu. Zēnam nav attiecību ar pusbrāli, kurš atrodas aizbildnībā; zēni nekad nav dzīvojuši nedalītā saimniecībā un nav tikušies. Par bērna ikdienas gaitām interesējas bērna vecmāmiņa Kira Parauga (tēva māte), kura sava vecuma dēļ nevar uzņemties aizbildņa pienākumus. Zēns labprāt ciemojas vecmammas dzīvesvietā brīvdienās un svētku dienās. Bērnam nav arī citu radinieku, kuri būtu izteikuši vēlmi un būtu spējīgi uzņemties zēna aizbildņa pienākumus. 
 
Bērna un audžuģimenes attiecības (pieķeršanās pakāpe u.c.): 
 
Bērnam ir labas attiecības ar audžuģimeni. Pieķeršanās pakāpe audžuģimenei – vidēja. Nav novērotas izteiktas pieķeršanās jūtas audžuģimenei. 
 
Audžuģimenes viedoklis par vēlmi adoptēt audžuģimenē esošo bērnu:  
 
Audžuģimene nav izteikusi vēlmi adoptēt zēnu; vēlas turpināt pildīt audžuģimenes pienākumus. 
 
Bērna raksturojums un cita būtiska informācija par bērnu: 
 
· rakstura īpašības:  
Zēns ir dzīvespriecīgs, apķērīgs, zinātkārs, sabiedrisks, kā arī izpalīdzīgs. Piemīt laba humora izjūta. Mēdz būt arī ļoti ietiepīgs un spītīgs. Vienmēr vēlas panākt sev vēlamo. Reizēm melo un nevēlas atzīt savu vainu. Uz aizrādījumiem mēdz reaģēt saasināti, kā arī apvainoties bez īpaša iemesla.  
· intereses, brīvā laika pavadīšana:  
Zēnam patīk zīmēt un krāsot, spēlēties ar Lego, mašīnām. Ļoti patīk galda un veiklības spēles. Labprāt lasa komiksus un enciklopēdijas. Interesē arī galdniecība un robotika. Patīk visas nodarbes, kuras saistītas ar fiziskajām aktivitātēm, bet visvairāk patīk futbols (apmeklē futbola treniņus). Zēns vienmēr priecājas par āra aktivitātēm. Vislabāk zēnam patīk vasara, kad var spēlēt ārā bumbu, braukt ar riteni, peldēties, lēkāt pa batutu. Ļoti patīk dzīvnieki. Zēns vienmēr atrod sev nodarbi. Bērnam ļoti patīk skatīties multfilmas, kā arī spēlēt spēles datorā un telefonā. Kopā ar audžumammu labprāt gatavo ēst un, ja ir laba oma, tad labprāt palīdz citos mājas darbos (kārtot istabu, iznest miskasti vai ienest malku). – prasmes, spējas, īpašas dotības: 
Zēnam ir labas argumentācijas prasmes, skaidri formulē savu viedokli, cenšas pierādīt “savu” taisnību vai ar savu sakāmo panākt otra konkrētu rīcību. Attālināto mācību laikā priekš sava vecuma labi apguvis datorprasmes (prot saglabāt dokumentu, māk lietot e-klasi, nosūtīt  skolotājai ziņu, atrast informāciju internetā). Zēnam ir labi attīstītas pašaprūpes iemaņas (saklāj gultu, pats mazgājas, atrod sev drēbes, noliek tās mazgāties u.c.). Treneris informējis audžuģimeni, ka zēnam ir labi sasniegumi futbolā. 
 
· izglītība (izglītības iestādes apmeklējums (bērnudārzs, skola), sekmes mācībās, sasniegumi, mācīšanās grūtības, speciālās izglītošanās vajadzības (izglītības programma, kuru apgūst) u.c.): 
Zēna sekmes ir labas, atbilstošas viņa spēju līmenim. Zēns labi lasa. No mācību priekšmetiem vislabāk padodas latviešu valoda, angļu valoda, dabaszinības un sports. Mazāk padodas matemātika, tomēr nepietiekamu vērtējumu nav. Spēj veikt patstāvīgi uzdevumus, lielākoties saprot skolotāja norādes, izprot uzdotā uzdevuma nosacījumus, tomēr uzdotos darbus mēdz izpildīt atšķirīgos tempos, jo zēnam ir vājas koncentrēšanās spējas, trūkst uzmanības noturība, ir jāsakoncentrējas, lai organizētos darbam un pārslēgtos no vienas aktivitātes uz citu. Ja kaut kas nepadodas, tad nereti kļūst satraukts, nervozs, var parādīties dusmu izpausmes, kā rezultātā, neskatoties uz to, ka labi izprot mācību vielu, var pieļaut neuzmanības kļūdas. Reizēm grūtības sagādā klausīšanās, jo ir vēlme diskutēt. Zēns skolu apmeklē regulāri. Trūkst motivācijas pildīt mājas darbus, jo zēna ieskatā vienmēr ir interesantākas lietas, ko darīt. Mācās labi, bet mācībās vēl nepieciešama kontrole no pieaugušā puses.  
·  komunikācija (saskarsmes prasmes, runas un valodas attīstība u.c.): 
Zēns ir komunikabls, draudzīgs, atvērts sadarbībai. Ja zēns vēlas, tad spēj ātri veidot kontaktu gan ar vienaudžiem, gan pieaugušajiem. Spēj atrast savu vietu un piederību grupā. Lielākoties ar vienaudžiem saprotas labi, bet reizēm izrāda un izprovocē citu agresiju. Zēnam patīk būt uzmanības centrā, būt līderim, bet viņš neprot samierināties ar zaudējumu. Bieži vēlas uzspiest citiem savu gribu. Kad ir mierīgs un labā noskaņojumā, tad labprāt uzklausa pieaugušā teikto un respektē izvirzītās prasības. Savukārt, ja zēns ir dusmīgs, viņš mēdz kaismīgi aizstāvēt savu viedokli un pretoties pieaugušā norādēm, ja tās neatbilst tam, ko vēlas zēns. Ja zēns nav kaut ko sapratis vai ir nepieciešama palīdzība, tad nekautrējoties jautā vai lūdz pēc palīdzības.  
 
· uzvedība:  
Zēns lielākoties ir nosvērts, taču ir brīži, kad var kļūt satraukts, nervozs un dusmīgs, kas visbiežāk izpaužas kā kliegšana. Dusmas mēdz izreaģēt uz tuviniekiem. Kopš bērns ievietots audžuģimenē, pāris reizes novērotas  agresivitātes izpausmes (citu bērnu fiziska aizskaršana, priekšmetu bojāšana), tomēr pēdējo sešu mēnešu laikā izteikta agresija zēna uzvedībā nav novērota. Zēns apmeklējis psihologa konsultācijas. Zēns periodiski  pārkāpj noteikumus, bet viņš spēj apzināties un analizēt savu rīcību. Par pārkāpumiem zēns vienmēr pārdzīvo un spēj atvainoties, ja rīkojies nepareizi vai nepieņemami.  
 
· cita informācija, kas raksturo bērnu (piemēram, bērna attīstība, vajadzības, psihoemocionālais stāvoklis u.c.) un ziņas, kas skar bērna intereses vai var ietekmēt adopcijas procesa veiksmīgu norisi:  
Zēna attīstība atbilst vecumam. Ir aktīvs. Pēc nepieciešamības jāturpina apmeklēt psihologa konsultācijas dusmu kontrolei. Zēnam ir pelēkzaļa acu krāsa un gaiši ruda matu krāsa. 
 
Faktori, kas adoptētājam jāņem vērā, uzsākot bērna adopcijas procesu: 
 
Bērnam paredzēta šķielēšanas labošanas operācija. Nepieciešams ierobežot spēļu lietošanas laiku telefonā, jo pārlieku ilgi spēlējot spēles, zēns mēdz kļūt viegli aizkaitināts un uzbudināts. Bērna attīstībai, psihoemocionālai stabilitātei un fizisko dotību izkopšanai zēnam svarīgi turpināt nodarboties ar futbolu. 
 
Bērna viedoklis par adopciju: 
 
Bērns vēlas tikt adoptēts  

☐ bērns sava vecuma vai attīstības, veselības stāvokļa dēļ nav spējīgs paust viedokli (vajadzīgo     
pasvītrot); 
☐ bērns nevēlējās paust viedokli  
  
Bērna viedoklis par šķiršanu no brāļiem (pusbrāļiem) un māsām (pusmāsām) (ja tādi ir) adopcijas gadījumā: 
 

 

 
☐ bērns sava vecuma vai attīstības, veselības stāvokļa dēļ nav spējīgs paust viedokli (vajadzīgo pasvītrot); 
☐ bērns nevēlējās paust viedokli  
 
Informācija par bērnu sniedzama adoptētājiem:      ☐ jā       ☒ nē 
 
Apstākļi, kuru dēļ informācija par bērnu adoptētājiem nav sniedzama: 
Zēns dzīvo vienā audžuģimenē ar savu pusmāsu, kura nav adoptējama.  

Tiesā ierosināta lieta par pusmāsas aizgādības tiesību atņemšanu vecākiem. Bērni nav šķirami. 

 
 
Pielikumā: 
☒pievienota (-as) vai elektroniski nosūtīta (-as) (ministrijas e-pasts: lm@lm.gov.lv)               
2 	(skaits) bērna fotogrāfija (-as), jo bāriņtiesa piekrīt, ka tā (tās) tiek rādīta (-as) adoptētājiem;                     
 
☒ ģimenes ārsta aizpildīts adoptējama bērna uzskaites lapas pielikums “Izraksts no bērna medicīniskajiem dokumentiem” uz 3 lapām.  

 	
Apliecinu, ka par izmaiņām adoptējama bērna uzskaites lapā sniegtajās ziņās bāriņtiesa nekavējoties informēs Labklājības ministriju.  
  
BĀRIŅTIESAS, kas bērnu ievietojusi audžuģimenē, PRIEKŠSĒDĒTĀJS 
 

       (vārds, uzvārds, paraksts*) 	 	 	 	             (diena, mēnesis, gads)* 
 
 
Piezīme. * Dokumenta rekvizītus "datums"  un "paraksts" neaizpilda, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu. 
 
 Iesniedzot šo uzskaites lapu, Labklājības ministrija (turpmāk – ministrija) kā pārzinis veiks bāriņtiesas priekšsēdētāja vārda, uzvārda, amata, bāriņtiesas nosaukuma, droša elektroniskā paraksta un uzskaites lapas parakstīšanas datuma un laika apstrādi normatīvajos aktos noteikto pienākumu izpildei (Ministru kabineta 2022. gada 1. februāra noteikumu Nr. 81 “Adopcijas reģistra noteikumi” 7. punkts). 

Personas datu sniegšana un apstrāde ir obligāta, jo to paredz Dokumentu juridiskā spēka likuma 4. panta pirmā daļa, Ministru kabineta 2022. gada 1. februāra noteikumu Nr. 81 “Adopcijas reģistra noteikumi” 8. punkts un Ministru kabineta 2018. gada 30. oktobra noteikumu Nr. 667 “Adopcijas kārtība” 9. punkts. Neveicot personas datu apstrādi, nebūs iespējams iesniegt dokumentu juridiskā spēka prasībām atbilstošu uzskaites lapu un izpildīt ministrijai un bāriņtiesai minētajos normatīvajos aktos noteiktos pienākumus.

Ministrija uzskaites lapā ietvertos bāriņtiesas priekšsēdētāja kā datu subjekta personas datus glabā pastāvīgi, ja bērnu adoptē, vai divus gadus no adoptējamā bērna statusa zaudēšanas dienas, pēdējam termiņam papildus pieskaitot glabāšanas termiņu atbilstoši arhīvu regulējošo normatīvo aktu prasībām. Datu subjektam ir tiesības pieprasīt no ministrijas piekļuvi saviem personas datiem, to labošanu, dzēšanu, apstrādes ierobežošanu, kā arī tiesības iesniegt sūdzību uzraudzības iestādei. Plašāka informācija par šīs datu apstrādes aspektiem ir pieejama privātuma politikā, kas ir pieejama ministrijas mājaslapā internetā sadaļā “Personas datu apstrāde”.

 
 
 
 
 
 
 















 
Paraugs 
Adoptējama bērna uzskaites lapas pielikums aizpildāms datorrakstā
 
4. pielikums  
            Labklājības ministrijas 
2026. gada 16. septembra  rīkojumam Nr. 122 
 
Pielikums adoptējama bērna uzskaites lapai  “Izraksts no bērna medicīniskajiem dokumentiem”
 
 
Vārds (vārdi):        Ansis
	 
 	Paraugs 
Uzvārds:  	
 	120313-11222 
Personas kods:  	
  
Bērna mātes grūtniecības norises, bērna dzimšanas un attīstības dati: 
(ja šī sadaļa netiek aizpildīta, minēt iemeslus, kādēļ dati netiek norādīti) 
 

 
  
Bērns  ,, ,  	dzimis               	34. 	grūtniecības nedēļā, 
                                    
 no 	3. 	grūtniecības, 	3.  dzemdībās.  
 
Bērns dzimis ar svaru 	2035 	gr., garumu 	43 	cm. Novērtējums pēc Apgares skalas   	8/9 
Māte grūtniecības laikā  ☒  ir   ☐ nav  atradusies ārsta uzskaitē.    
 Tuvāki grūtniecības norises un bērna perinatālās attīstības dati  ☒  ir  ☐ nav  ☐ daļēji  ir zināmi. 
 Dzemdības priekšlaicīgas. Intrauterīna inficēšanās, nozīmēta atbilstoša terapija. Zaļi augļūdeņi. Adaptācijas periods. Hroniska augļa hipoksija. Grūtniecības laikā māte lietojusi alkoholu. Māte HCV pozitīva.  Mazs gestācijas laikam. Bērnam priekšlaikus dzimuša bērna dzelte. Bērna stāvoklis, izrakstoties no slimnīcas, apmierinošs. Barošana ar krūti līdz 3 mēnešu vecumam 

( grūtniecības norises,  bērna perinatālās attīstības dati) 
 
Bērna attīstības dati     ☒  ir    ☐   nav    ☐  daļēji ir    zināmi.  
 
Bērns sācis sēdēt no                 8   mēnešu vecuma, rāpot no               9  mēnešu vecuma, patstāvīgi staigāt no   14 mēnešu vecuma, sācis runāt                 15                mēnešu vecumā, pirmie zobi                      
iznākuši                        8 	                                mēnešu vecumā.      
Citi attīstības dati nav zināmi 

(citi bērna attīstības dati) 
 
Bērna ārstēšanās ārstniecības iestādē (lūdzam aizpildīt augošā secībā):  
 
	Veselības aprūpes pakalpojums saņe periodā no datuma (diena, mēnesis, g līdz datumam (diena, mēnesis, gads) 
	mts 
ads) 
	Diagnoze 

	 
	15.03.2013 


 
	 
	29.03.2013 


 
	
	Priekšlaikus dzimis bērns. Intrauterīna inficēšanās. Jaundzimušo dzelte 

	 
	21.02.2014 
	
	 
	25.02.2014 
	
	ARVI (akūta respiratora vīrusa infekcija). Akūts bronhīts 

	
	
	
	
	
	
	

	
	14.07.2015 
	
	
	17.07.2015 
	
	Akūts gastroenterīts 

	 
	28.10.2016 



	 
	02.11.2016 



	
	ARVI (akūta respiratora vīrusa infekcija). Akūts  bronhīts. Akūts faringotonsilīts 

	 
	 
	
	 

	
	Click or tap to enter a date. 
	
	
	Click or tap to enter a date. 
	
	


 
 Saņemtās speciālistu konsultācijas: 
 
	Konsultācijas (datums) 
	Ārsta specialitāte 
	Diagnoze 

	 
	
Click or tap to enter a date. 
	
	LOR 
	 

	 
	10.02.2021 



	Okulists 
	H52.2 (astigmātisms). H50.0 (konverģējoša 
pavadšķielēšana). Plānota operācija 2021.gada jūlijā 
  

	 
	Neirologs 
	Psihomotorās attīstības aizture 

	
	10.08.2013 
	
	
	

	 
	12.02.2021 


 
	Neirologs 
	F92.8 (citi jaukti uzvedības un emociju traucējumi) 

	
	Click or tap to enter a date. 
	
	Logopēds 
	 

	 
	Click or tap to enter a date. 



	Ķirurgs 
	 

	 
	Click or tap to enter a date. 



	Dermatovenerologs 
	 

	 
	Psihiatrs 
	 
 	 

	
	Click or tap to enter a date. 
	
	
	

	 
	15.02.2021 
	
	Ārsts pediatrs 
	Somatiski vesels. Veselības grupa II 

	 
	18.03.2013 



	Kardiologs 
	Datu par iedzimtu sirdskaiti nav 
 

	 
	Infektologs 
	Anti HCV negatīvs. Bērns vesels 

	
	20.09.2013 
	
	
	

	 
	Click or tap to enter a date. 



	 
	 

	 
	 
	 

	
	Click or tap to enter a date. 
	
	
	


 
 Profilaktiskās vakcinācijas bērns      ☒ ir   ☐ nav  saņēmis atbilstoši vecumam. 
 
Vakcinācijas, kuras nav saņemtas:  
 

 

 

 
Laboratoriskie izmeklējumi: 
 
	Izmeklējuma 
veids 
	Nav veikts 
	Ir veikts (datums) 
	
	Izmeklējumu rezultāts 

	HBsAg 
 
	☐ 
	 
	12.03.2020 
	
	Negatīvs 

	HIV ½   
 
	☐ 
	 
	12.03.2020 
	
	Negatīvs 

	SED 
 
	☒ 
	 
	Click or tap to enter a date. 
	
	 

	Anti HCV 
 
	☐ 
	 
	15.09.2013 

	
	Negatīvs 

	 
 
	☐ 
	 
	Click or tap to enter a date. 
	
	 


 
Galīgā diagnoze: 
Somatiski vesels. H52.2 (astigmātisms). H50.0 (konverģējoša pavadšķielēšana). F92.8 (citi jaukti uzvedības un emociju traucējumi). 

 
 Turpmāk nepieciešamā ārstēšanās:  
 ☒  ir nepieciešama  
Šķielēšanas labošanas operācija 2021.gada 20.jūlijā. Neirologa konsultācija. Psihologa konsultācijas pēc nepieciešamības.  

 
☐  nav nepieciešama 
 
ĢIMENES ĀRSTS 
 

      (vārds, uzvārds, paraksts*, tālruņa Nr.)  
 
 

      (diena, mēnesis, gads)* 
 
Piezīmes.  
* Dokumenta rekvizītus "datums" un "paraksts" neaizpilda, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu. 

 Aizpildot šo izrakstu un to saņemot no bāriņtiesas un bērnu aprūpes iestādes, Labklājības ministrija (turpmāk – ministrija) kā pārzinis veiks ģimenes ārsta vārda, uzvārda, amata, droša elektroniskā paraksta un izraksta parakstīšanas datuma un laika apstrādi normatīvajos aktos noteikto pienākumu izpildei (Ministru kabineta 2022. gada 1. februāra noteikumu Nr. 81 “Adopcijas reģistra noteikumi” 7. punkts). 

Personas datu sniegšana un apstrāde ir obligāta, jo to paredz Dokumentu juridiskā spēka likuma 4. panta pirmā daļa, Ministru kabineta 2022. gada 1. februāra noteikumu Nr. 81 “Adopcijas reģistra noteikumi” 8. punkts. Neveicot personas datu apstrādi, nebūs iespējams iesniegt dokumentu juridiskā spēka prasībām atbilstošu izrakstu un izpildīt ministrijai un ģimenes ārstam minētajos normatīvajos aktos noteiktos pienākumus.
Ministrija šajā izrakstā ietvertos ģimenes ārsta kā datu subjekta personas datus glabā pastāvīgi, ja bērnu adoptē, vai divus gadus no adoptējamā bērna statusa zaudēšanas dienas, pēdējam termiņam papildus pieskaitot glabāšanas termiņu atbilstoši arhīvu regulējošo normatīvo aktu prasībām. Datu subjektam ir tiesības pieprasīt no ministrijas piekļuvi saviem personas datiem, to labošanu, dzēšanu, apstrādes ierobežošanu, kā arī tiesības iesniegt sūdzību uzraudzības iestādei. Plašāka informācija par šīs datu apstrādes aspektiem ir pieejama privātuma politikā, kas ir pieejama ministrijas mājaslapā internetā sadaļā “Personas datu apstrāde”.

